Odnosi u Vladi prepuni trzavica između HDZ-a i Mosta i HDZ-a i premijera Oreškovića, nezadovoljno HDZ-ovo članstvo, ali i nezadovoljan prvi potpredsjednik Vlade Tomislav Karamarko, šef HDZ-a, sporost u kadroviranju i opće slabo funkcioniranje Vlade podloga su za predviđanje raznih političkih scenarija. Sve su to zasad samo nagađanja o mogućim izvanrednim izborima, ako se odnosi ne poboljšaju, o prekrajanju većine u Saboru, a sve kako bi HDZ umanjio utjecaj Mosta, ali i premijera Oreškovića.

Više od kratkoročne epizode

U slučaju da se HDZ odluči za političke pretumbacije, izgledno je da premijer Orešković neće u svoj životopis prvu političku funkciju upisati kao kratkoročnu epizodu, nego će vjerojatno poželjeti ostati prisutan u političkom životu. U tom smjeru idu i predviđanja da bi Orešković na eventualne nove izbore mogao izaći uz potporu Mosta, a tome u prilog idu i njegovi dobri odnosi s Božom Petrovom, potpredsjednikom Vlade i čelnikom Mosta.

Od prvog dana kada su Most i Domoljubna koalicija sastavili Vladu, Petrov radi na zbližavanju s premijerom Oreškovićem. Veže ih i isti krug poznanika, a da Orešković ne vidi HDZ kao “svoj”, jasno je iz pregleda suradnika kojima se okružio. Oreškoviću, kao čovjeku iz biznisa gdje se zbog ugleda tvrtke svi prijepori suradnika rješavaju iza zatvorenih vrata, posebno smeta uporno kritiziranje partnera preko medija, u čemu prednjače HDZ i ostali partneri iz Domoljubne koalicije. Oni su naučili svoje nezadovoljstvo dijeliti s medijima, dok na većinu kritika Petrov nije želio odgovarati, čak i po cijenu pada rejtinga Mosta. To se i dogodilo, ali Petrov vjeruje da će se ta slika ispraviti kada počnu dolaziti prvi zakonski prijedlozi Mostovih ministara.

Karamarkove medijske kritike treba gledati i kroz prizmu toga što je u Banskim dvorima ignoriran, što i on osjeća veću povezanost Petrova i Oreškovića, a pritom se snaga i veličina HDZ-a potpuno podcjenjuju. Taktikom šutnje Petrov je dodatno učvrstio povjerenje Oreškovića, no realno, njemu je bilo tako i lakše postupati budući da nema veliku stranku iza sebe u kojoj treba zadovoljiti stotine apetita i umiriti uzavrele strasti proistekle iz nezadovoljstva načinom sastavljanja Vlade.

HDZ je dobrim dijelom frustriran jer je najjača stranka u vladajućoj ekipi, a ispada da za sve mora čekati zeleno svjetlo Mosta. Karamarko je funkciju premijera prepustio Oreškoviću, koji nije prošao izborni proces, jer je tako tražio Most, ali to kao da nije dovoljno i stalno se traže dodatni ustupci, tumače u HDZ-u. S druge strane, Petrov i Most su prvi put u nacionalnoj politici, pri sastavljanju Vlade su realno dobili puno više nego što je itko od njih mogao i sanjati, a slična je priča i s Tihomirom Oreškovićem koji se stvorio praktički niotkud. Ljudi bliski Oreškoviću tvrde da on nije ostavio izvrsno plaćeni posao a da ne bi ništa napravio. Točnije, da on svoj mandat namjerava odraditi do kraja.

- HDZ nije želio nestranačkog premijera, na to ga je prisilio Most. Dakle, HDZ je iz nužde pozvao Oreškovića, a Most je otpočetka bio za stranački neovisnog premijera – govore ljudi iz kruga premijera Oreškovića.

Karamarko se zbog unutarstranačkih izbora mora baviti strankom, nezadovoljnim članstvom koje nije dobilo sve što je očekivalo nakon izbora, ali i nezadovoljnim partnerima. Zato se sve češće u Domoljubnoj koaliciji može čuti zazivanje novih izbora, što je šef HSLS-a Darinko Kosor neki dan i javno rekao u Saboru.

Sasvim je jasno da novih izbora sigurno neće biti barem dok ne prođu unutarstranački izbori u HDZ-u, no da se oni i dogode, bez obzira kada, vrlo lako bi se moglo dogoditi da Orešković, kojemu rejting po anketama stalno raste, u izbornu utrku ode s Mostom.

Petrov i dalje na čelu Mosta

To bi bila “win-win” situacija za Most i za Oreškovića, jer bi jedni drugima povećavali šanse za više mandata. Iako nam obje strane kažu da se o takvom scenariju nije razgovaralo, jasno je da je on vrlo izgledan.

Unatoč pojedinim medijskim špekulacijama da bi Božo Petrov mogao vodstvo Mosta prepustiti nekome drugome, ljudi bliski njemu nas uvjeravaju da ta opcija nije realna, tako da vjerojatno ni Tihomir Orešković u slučaju ulaska u Most ne bi preuzeo čelnu poziciju, već bi bio drugo jako ime uz Petrova.

>> Ide nam malo traljavo, ozljeđujemo se jer nismo jedni na druge naviknuli. Ali, može se od toga napraviti dobra momčad